CELEX: 62009CN0190
Language: el
Date: 2009-05-28 00:00:00
Title: Υπόθεση C-190/09: Προσφυγή της 28ης Μαΐου 2009 — Επιτροπή των Ευρωπαϊκών Κοινοτήτων κατά Κυπριακής Δημοκρατίας

1.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 180/33
            
         Προσφυγή της 28ης Μαΐου 2009 — Επιτροπή των Ευρωπαϊκών Κοινοτήτων κατά Κυπριακής Δημοκρατίας
   (Υπόθεση C-190/09)
   2009/C 180/57
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Ι. Χατζηγιάννης, Α. Μαργέλης)
   
      Καθής: Κυπριακή Δημοκρατία
   
      Αιτήματα
   
   
               —
            
            
               να διαπιστώσει ότι η Κυπριακή Δημοκρατία, απαγορεύοντας τη διάθεση και την πώληση βιοκαυσίμων που παράγονται από γενετικώς τροποποιημένα φυτά και εκδίδοντας τη διάταξη 6 του νόμου αριθ. 66(I) του 2005 χωρίς προηγούμενη κοινοποίηση στην Ευρωπαϊκή Επιτροπή, παρέβη τις υποχρεώσεις που υπέχει δυνάμει του άρθρου 28 της συνθήκης ΕΚ και του άρθρου 8 παράγραφος 1 της Οδηγίας 98/34/ΕΚ; (1)
               
            
         
               —
            
            
               να καταδικάσει την Κυπριακή Δημοκρατία στα δικαστικά έξοδα
            
         
      Ισχυρισμοί και κύρια επιχειρήματα
   
   Ο Κυπριακός νόμος αριθ. 66(I) του 2005 «περί Προώθησης της Χρήσης Βιοκαυσίμων ή Άλλων Ανανεώσιμων Καυσίμων για τις Μεταφορές» μεταφέρει στο Κυπριακό δίκαιο την οδηγία 2003/30/ΕΚ σχετικά με την προώθηση της χρήσης βιοκαυσίμων ή άλλων ανανεώσιμων καυσίμων για τις μεταφορές. Ωστόσο, το τμήμα 6 του Κυπριακού νόμου περιέχει ρήτρα δυνάμει της οποίας απαγορεύεται η διάθεση και η πώληση βιοκαυσίμων που έχουν παραχθεί από γενετικώς τροποποιημένα φυτά.
   Η καλλιέργεια εγκεκριμένων ποικιλιών γενετικώς τροποποιημένων (ΓΤ) φυτών στην Ευρωπαϊκή Ένωση είναι νόμιμη στη βάση της οδηγίας 2001/18/ΕΚ και του κανονισμού (ΕΚ) αριθ. 1829/2003. Ωστόσο, τα επεξεργασμένα βιοκαύσιμα που παράγονται από γενετικώς τροποποιημένα φυτά δεν εμπίπτουν στο πεδίο εφαρμογής των εν λόγω νομοθετικών πράξεων και συνεπώς πρέπει να εξεταστεί η συμβατότητα της ρήτρας με τα άρθρα 28-30 της συνθήκης ΕΚ.
   Όσον αφορά την παράβαση των άρθρων 28-30 της συνθήκης ΕΚ η Επιτροπή θεωρεί ότι, πρώτον, η Κυπριακή απαγόρευση δεν είναι απαραίτητη για την προστασία δημόσιου συμφέροντος οποιασδήποτε μορφής και δεύτερον, οι εθνικοί κανόνες που απαγορεύουν κατά τρόπο απόλυτο ένα προϊόν αντίκεινται στην αρχή της αναλογικότητας.
   Όσον αφορά την παράβαση της Οδηγίας 98/34/ΕΚ, η Επιτροπή θεωρεί ότι το τμήμα 6 του νόμου αριθ. 66(I) του 2005 αποτελεί τεχνικό κανονισμό κατά την έννοια του άρθρου 1 και δεν εμπίπτει στη εξαίρεση του άρθρου 10 παράγραφος 1 πρώτη περίπτωση της ίδιας οδηγίας. Συνεπώς οι Κυπριακές αρχές είχαν υποχρέωση να κοινοποιήσουν την προαναφερθείσα διάταξη στην Επιτροπή. Εφόσον οι Κυπριακές αρχές εξέδωσαν την διάταξη χωρίς προηγούμενη κοινοποίηση, παρέβησαν την υποχρέωση που υπέχουν δυνάμει του άρθρου 8 παράγραφος 1 της οδηγίας 98/34/ΕΚ.
   
      (1)  ΕΕ L 204 της 21.7.1998, σ. 37